KIRJALLINEN KYSYMYS E-3571/00 esittäjä(t): Gorka Knörr Borràs (Verts/ALE) komissiolle. Tuet biologisista syistä asetetun kalastuskiellon vuoksi työttömiksi joutuneille kalastajille.



Virallinen lehti nro 235 E , 21/08/2001 s. 0007 - 0007



KIRJALLINEN KYSYMYS E-3571/00 esittäjä(t): Gorka Knörr Borràs (Verts/ALE) komissiolle (17. marraskuuta 2000) Aihe: Tuet biologisista syistä asetetun kalastuskiellon vuoksi työttömiksi joutuneille kalastajille Asetuksen 2792/1999(1) 16 artiklassa, jossa vahvistetaan kalatalousalan rakennetoimenpiteiden yksityiskohtaiset soveltamissäännöt ja tuen saamisen ehdot KOR-ohjelmasta maksettaville rakennetuille kaudella 20002006, säädetään, että suoria korvauksia voidaan myöntää sekä biologisista syistä johtuvien olosuhteiden vuoksi työttömäksi jääneille kalastajille että kalastusalusten omistajille. Katalonian aluehallituksen 31. elokuuta 2000 tekemässä sopimuksessa, joka sisältää ehdotuksen Katalonian kalatalousalan rakennetukiohjelmaksi (KOR 20002006), määrätään korvausten myöntämisestä vain alusten omistajille. Tästä määräyksestä kärsivät eniten kalastajat ja alan työntekijät, koska joutuessaan biologisista syistä asetetun kalastuskiellon aikana työttömiksi heidän työttömyyskorvauksensa alenee työsopimusten määräaikaisuuden vuoksi kolmantena vuotena 60 prosenttiin peruskorvauksesta. Jos työttömyys kestää alle 4 kuukautta, työttömyyskorvausta ei seuraavien kalastuskieltokausien aikana myönnetä lainkaan. Lisäksi kalastajat, jotka eivät täytä työttömyyskorvauksen saamisen edellytyksiä mutta tarvitsevat tukea työttömyysaikana, voivat sairastua ilman, että heillä on mahdollisuutta saada korvausta väliaikaisesta työkyvyttömyydestä. Kalastajille ja merimiehille neuvoston asetuksessa säädetyt suorat tuet, jotka vastaavat vähimmäiskorvauksen tasoista taattua palkkaa, ovat kuitenkin tarpeen. Mikä on komission näkemys Katalonian aluehallituksen 31. elokuuta 2000 tekemästä sopimuksesta, jossa luetaan tukien saajiksi vain alusten omistajat ja unohdetaan biologisista syistä asetetun kalastuskiellon vuoksi vaikeuksiin joutuvien kalastajien tarpeet? Onko komissiolla käytössä jokin järjestely, jolla voidaan vahvistaa velvoite osoittaa osa neuvoston asetuksen 2792/1999 nojalla maksettavista tuista tavoitteen 2 rakennetukiohjelmissa sellaisten kalastajien taloudellisiin korvauksiin, jotka joutuvat vaikeuksiin biologisista syistä asetetun kalastuskiellon vuoksi? Jos ei ole, suosittaako komissio jonkinlaisen korjaavan toimenpiteen käyttöönottoa tämän puutteen korjaamiseksi? (1) EYVL L 337, 30.12.1999, s. 10. Franz Fischlerin komission puolesta antama vastaus (11. joulukuuta 2000) Elokuun 7. päivänä 2000 Espanjan viranomaiset ilmoittivat komissiolle Katalonian aluehallinnon valtiontukijärjestelmää koskevasta suunnitelmasta, jossa määriteltiin tarkoitusperiltään rakenteellisten toimien yksityiskohtaiset soveltamissäännöt, joiden rahoitukseen kalatalouden ohjauksen rahoitusväline (KOR) kalastusalalla osallistuu. Tässä parhaillaan komission tutkittavana olevassa suunnitelmassa ei ennakoida, että biologisista syistä väliaikaisesti kalastuskiellon alaisiksi joutuneiden kalastusalusten miehistöjä saisivat korvauksia yhteisön kalatalousalan rakenteellisia toimia koskevista yksityiskohtaisista säännöistä ja edellytyksistä 17. joulukuuta 1999 annetun neuvoston asetuksen (EY) N:o 2792/1999 16 artiklan nojalla. Komissio on tietoinen parlamentin jäsenen esittämästä sosiaalisesta ongelmasta. Kyseisellä alalla jäsenvaltioiden kuuluu kuitenkin päättää, turvautuvatko ne yhteisön lainsäädännön tarjoamiin mahdollisuuksiin vai eivät.